Úkraínski herinn hefur hörfað frá miðborg Severodonetsk í Luhansk-héraði. Stjórnvöld greindu frá þessu í morgun. Volodymyr Zelensky, forseti Úkraínu, segir að barist verði um hvern fermetra.
Úkraínski héraðsstjórinn Sergiy Gaidai segir að Rússar búi sig undir að umkringja Severodonetsk. Þeir hafi hrakið Úkraínumenn úr miðborginni og varpi enn sprengjum í gríð og erg.
Severodonetsk er nú svo gott sem einangruð eftir að Rússar sprengdu brú yfir ána sem liggur á milli borgarinnar og Lysychansk.
Severodonetsk og Lysychansk, sem er nærliggjandi bær, eru síðustu vígi Úkraínumanna í Luhansk og hefur rússneski herinn sótt stíft þar síðustu daga og vikur. Athygli Rússa hefur einkum beinst að Donbas, það er að segja héruðunum Luhansk og Donetsk.
Karl Þormóðsson er í borginni Zaporizhzhia í samnefndu héraði í suðausturhluta landsins og segir lítið sem ekkert hafa breyst þar síðustu vikur. Allt sé rólegt og lífið gangi sinn vanagang. Engin átök séu nærri borginni.
Nei. Ætli það hafi ekki verið fyrir svona sex vikum þegar það sprakk sprengja hérna í útjaðrinum austanverðum. Síðan hefur ekki verið neitt um að vera hér.
Segir Karl. Hann segist þó vera á heimleið. Þegar hann kom til Úkraínu í febrúar, skömmu fyrir innrásina, hafi hann bara ætlað að vera í landinu í nokkra daga.
Úkraínski herinn hefur hörfað frá miðborg Severodonetsk. Rússar hafa rofið helstu leiðir til og frá borginni.